คำสั่งหัวหน้าคณะรักษาความสงบแห่งชาติ ที่ 10/2560 เรื่อง การปรับปรุงการบริหารงานของการรถไฟแห่งประเทศไทย
คำสั่งหัวหน้าคณะรักษาความสงบแห่งชาติ
คำสั่งหัวหน้าคณะรักษาความสงบแห่งชาติ
ที่ ๑๐/๒๕๖๐
เรื่อง
การปรับปรุงการบริหารงานของการรถไฟแห่งประเทศไทย[๑]
 

โดยที่เป็นการสมควรปรับปรุงการบริหารงานของการรถไฟแห่งประเทศไทยให้เป็นไปอย่างเหมาะสมและมีประสิทธิภาพยิ่งขึ้น
อันจะเป็นประโยชน์ต่อการปฏิรูปประเทศ อาศัยอำนาจตามความในมาตรา
๔๔ ของรัฐธรรมนูญแห่งราชอาณาจักรไทย (ฉบับชั่วคราว) พุทธศักราช ๒๕๕๗
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติจึงมีคำสั่ง
ดังต่อไปนี้

ข้อ ๑ ให้คณะกรรมการการรถไฟแห่งประเทศไทยซึ่งปฏิบัติหน้าที่อยู่ในวันก่อนวันที่คำสั่งนี้มีผลใช้บังคับพ้นจากตำแหน่ง
และให้งดการใช้บังคับบทบัญญัติมาตรา ๒๔ มาตรา ๒๖ มาตรา ๒๗ มาตรา ๒๘
แห่งพระราชบัญญัติการรถไฟแห่งประเทศไทย พ.ศ. ๒๔๙๔
และให้คณะกรรมการการรถไฟแห่งประเทศไทยประกอบด้วยบุคคลตามข้อ ๒ ของคำสั่งนี้
จนกว่านายกรัฐมนตรีหรือหัวหน้าคณะรักษาความสงบแห่งชาติจะมีคำสั่งเป็นอย่างอื่น

ข้อ ๒ ให้บุคคลดังต่อไปนี้เป็นกรรมการคณะกรรมการการรถไฟแห่งประเทศไทย
(๑) นายวรวิทย์ จำปีรัตน์  เป็นประธานกรรมการ
(๒) นางสาวชุณหจิต สังข์ใหม่  เป็นกรรมการ
(๓) นายบวร วงศ์สินอุดม  เป็นกรรมการ
(๔) นายปิติ ตัณฑเกษม  เป็นกรรมการ
(๕) พลเรือเอก ทวีชัย บุญอนันต์  เป็นกรรมการ
(๖) นาวาอากาศเอก ธนากร พีระพันธุ์  เป็นกรรมการ
(๗) นางอัญชลี เต็งประทีป  เป็นกรรมการ
(๘) นายอานนท์ เหลืองบริบูรณ์  เป็นกรรมการ
(๙) นายอำนวย ปรีมนวงศ์  เป็นกรรมการ

ข้อ ๓ ให้ผู้ว่าการรถไฟแห่งประเทศไทย
ซึ่งปฏิบัติหน้าที่อยู่ในวันก่อนวันที่คำสั่งนี้มีผลใช้บังคับพ้นจากตำแหน่ง
และให้ไปดำรงตำแหน่งเจ้าหน้าที่ของรัฐประจำสำนักนายกรัฐมนตรี
ตามคำสั่งหัวหน้าคณะรักษาความสงบแห่งชาติ ที่ ๖๘/๒๕๕๙ เรื่อง
มาตรการแก้ปัญหาเจ้าหน้าที่ในหน่วยงานอื่นของรัฐและการกำหนดกรอบอัตรากำลังชั่วคราว
ลงวันที่ ๑๖ พฤศจิกายน พุทธศักราช ๒๕๕๙
จนกว่านายกรัฐมนตรีจะมีคำสั่งเป็นอย่างอื่น

ข้อ ๔ ให้นายอานนท์ เหลืองบริบูรณ์
รองอธิบดีกรมทางหลวง รักษาการในตำแหน่งผู้ว่าการรถไฟแห่งประเทศไทย อีกตำแหน่งหนึ่ง
จนกว่านายกรัฐมนตรีจะมีคำสั่งเป็นอย่างอื่น

ข้อ ๕ ในกรณีเห็นสมควรนายกรัฐมนตรีหรือคณะรัฐมนตรีอาจเสนอให้คณะรักษาความสงบแห่งชาติแก้ไขเปลี่ยนแปลงตามคำสั่งนี้ได้


สั่ง ณ วันที่ ๒๓
กุมภาพันธ์ พุทธศักราช ๒๕๖๐
พลเอก ประยุทธ์ จันทร์โอชา
หัวหน้าคณะรักษาความสงบแห่งชาติ







พิมพ์มาดา/ปริยานุช/จัดทำ
๒๗ กุมภาพันธ์
๒๕๖๐

ปริญสินีย์/ตรวจ
๔ เมษายน ๒๕๖๐

























[๑] ราชกิจจานุเบกษา
เล่ม ๑๓๔/ตอนพิเศษ ๕๖ ง/หน้า ๑๔/๒๓ กุมภาพันธ์ ๒๕๖๐